Meretöö seaduse muutmise seaduse eelnõu seletuskirja lisa 1
Eelnõu kooskõlastamise käigus esitatud teiste ministeeriumide ja huvigruppide märkuste ja ettepanekutega arvestamise tabel

	Märkused, ettepanekud, arvamused
	Kliimaministeerium arvestab/ei arvesta esitatud ettepanekuga 

	Justiits- ja Digiministeerium
	

	Märkused on esitatud seaduseelnõu dokumentidesse.
	Arvestatud. 
Seaduseelnõu dokumente täiendatud.

	Majandus- ja Kommunikatsiooniministeerium
	

	1. Märgime, et meie jaoks on oluline, et muudatused tehakse kokkuleppel merendusvaldkonna partneritega ja mõistame, et see on olnud ka Kliimaministeeriumi soov. Kui muudatuste tulemusel saavutatakse töösuhte osapooltele kaasaja vajadusi ja võimalusi arvestav suurem paindlikkus, samaaegselt tagades laevapere liikme piisav kaitse ning lõppastmes Eesti laevanduse rahvusvahelise konkurentsivõime tõstmine, on plaanitavad muudatused väärt toetamist. MKM-i jaoks on võtmetähtsusega, et muudatused on merendusvaldkonna partneritega läbi arutatud. MKM kooskõlastab eelnõu alljärgnevate märkustega arvestamisel.
	Selgitame. 
Märgite õigesti, et Kliimaministeeriumi soov on olnud luua eelnõu, mis väljendab merendusvaldkonna tööturu poolte kokkulepet. Eelnõud on muudetud vastavalt tööturu poolte vahelistele aruteludele ja kokkulepetele. 

	2. Soovite luua MTööS-i erinormi TLS-i töö- ja puhkeaja regulatsioonist, mille kohaselt tööandja ja töötaja võivad leppida kokku TLS-i § 46 lõikes 1 sätestatust pikemas tööajas, kui tööaeg kokku ei ületa 65 tundi seitsmepäevasel või 271 tundi 30-päevasel ajavahemikul MTööS-i § 40 lõikes 1 sätestatud arvestusperioodi jooksul ja kokkulepe ei kahjusta töötaja tervist ja ohutust.

Olete eelnõu seletuskirjas eelnõu punkti 2 kohta selgitanud, et muudatus lähtub tööturu osapoolte kokkuleppest ning rahvusvahelisest praktikast. Teavitame Teid, et seoses MTööS-i §-i 40 lisatava lõikega 2 pöördus meie poole EMSA, selgitades et selle kavandatava normi sõnastus ja mõte on vastuolus 26. augustil 2024. aastal fikseeritud merendusvaldkonna partnerite kokkuleppega tööaja regulatsiooni muutmiseks, mis oli järgmise sisuga:
Töö- ja puhkeaja probleem lahendatakse ületunnitöö regulatsiooni loomisega meremeestele, kes ei tööta summeeritud tööaja alusel. Erinorm TLSi töö- ja puhkeaja regulatsioonist luuakse MTööS-i järgmiselt: „Meretöölepingu puhul on tööandjal õigus nõuda ja töötajal õigus teha kuni 103 ületundi 30 päevases perioodis. Tööandja hüvitab ületunnitöö tegemise rahas, makstes ületunnitöö teinud laevapere liikmele 1,5- kordset töötasu. Ületundide tegemise nõue lepitakse kokku meretöölepingus.

Regulatsiooni tulemusena jääks merendusse kaks töö- ja puhkeaja korraldust:
1) summeeritud tööajaga töötajatele jääb regulatsioon samaks;
2) summeerimata tööajaga töötajad töötavad täistööajaga ning töötajal õigus teha ning
tööandjal õigus nõuda 103 h ületunnitööd 30 päevases ajavahemikus. Ületunnitöö töötasu on 1,5-kordne.“

Seega mõistame eelneva pinnalt, et merendusvaldkonna partnerite soov oli:
 muuta meretöö seadust selles osas, mis puudutab summeerimata tööaja arvestuse alusel ja täistööajaga töötava laevapere liikme poolt ületunnitöö tegemist, st summeeritud tööaja arvestuse alusel või osaajaga töötava laevapere liikme puhul ei muutuks midagi;

 reguleerida laevapere liikme õigust teha 30-päevase ajavahemiku jooksul kuni 103 tundi ületunnitööd, ilma et tehtaks erisust TLS-i § 46 lõikest 1, st ilma et laevapere liikme puhul suurendataks üldist töö tegemise aja piirangut. Teisisõnu, kohaldataks ka edaspidi laevapere liikmetele üldist töö tegemise aja piirangut (TLS-i § 46 lõiget 1). Samas MTööS-i § 40 lõige 2 näeks edaspidi ette 30 päeva kohta ületundide piirmäära ja kohustaks reederit need hüvitama rahas (mitte vaba aja andmisega), aga arvestusperioodi jooksul peaks ka laevapere liikme puhul järgima TLS-i § 46 lõikega 1 sätestatud üldist tööaja piirangut, mis on koos ületunnitööga 48 tundi seitsmepäevase ajavahemiku ja neljakuulise arvestusperioodi kohta.

Ka eelnõule eelnenud VTK-s selgitati, et tööturu pooled jõudsid 26. augusti 2024. aasta kohtumisel konsensusele, et töö- ja puhkeaja probleem lahendatakse eriregulatsiooni loomisega meremeestele, kes ei tööta summeeritud tööaja alusel. Samuti, et ületunnitöö eest vaba aja andmine ei ole mõistlik ning tuleks kohaldada vaid rahalist hüvitist.

Seevastu erinevalt merendusvaldkonna partneritega sõlmitud kokkuleppest kavandatakse eelnõu punktiga 2 tõsta nii summeeritud kui ka summeerimata tööaja arvestuse alusel töötavate laevapere liikmete üldist tööaja piirmäära ehk erinevalt TLS-i § 46 lõikest 1 saaks iga laevapere liige töötada kuni 65 tundi seitsmepäevasel ajavahemikul või kuni 271 tundi 30-päevasel ajavahemikul. Samuti ei ole arvestatud selle osaga kokkuleppest, et selline ületunnitöö tuleks hüvitada üksnes rahas ja 1,5-kordselt.

Selleks, et võtta arvesse merendusvaldkonna partneritega sõlmitud kokkulepet, tuleb meie hinnangul eelnõu muuta. Kui eesmärk ei ole olnud ette näha erisust töö tegemise aja piirangust, peaks lisatav säte tulenevalt MTööS-i § 40 pealkirjast („töö tegemise aja piirangu erisus“) paiknema ka oma asukohalt mujal MTööS-is. Näiteks on variant sõnastada eelnõu punkt 2 järgmiselt:

„Reeder ja laevapere liige võivad sõlmida kirjalikku taasesitamist võimaldavas vormis ületunnitöö kokkuleppe, mille kohaselt summeerimata tööaja arvestuse alusel ja täistööajaga töötav laevapere liige võib teha ületunnitööd, mis ei ületa 103 tundi 30-päevasel ajavahemikul. Reeder hüvitab ületunnitöö rahas, makstes laevapere liikmele 1,5-kordset töötasu, kui ei ole kokku lepitud ületunnitöö hüvitamist vabas ajas.“

Samuti selgitame, et oma kommentaariga VTK-le, milles palusime selgitada põhjuseid, miks peetakse vajalikuks MTööS-is sätestada erisus just summeerimata tööaja arvestuse alusel töötavatele laevapere liikmetele, mitte aga summeeritud tööaja puhul, eesmärk oli, et lisaksite asjakohase põhjenduse tulevase eelnõu seletuskirja. Mitte ei olnud soov vihjata sellele, et MTööS-is ületunnitöö regulatsiooni kujundamisel peaks võimaldama teha samas mahus ületunnitööd ka summeeritud tööajaga töötavatele laevapere liikmetele.
	Arvestatud.
Eelnõud on muudetud vastavalt tööturu poolte tahtele ning kooskõlastatud Majandus- ja Kommunikatsiooniministeeriumiga. 

Erand tehakse tööaja absoluutse piiri osas summeerimata tööaja arvestusega töötamisel (TLS § 46 lg 1 ja 3) ning luuakse võimalus ületunnitöö ette kokkuleppimiseks.

	3. Vaatamata punktis 2 esitatud märkustele esitame täiendavad kommentaarid eelnõu
punkti 2 praeguse sõnastuse kohta, kui partneritega arutelu järgselt peaksite siiski jääma eelnõu punkti 2 praeguse sõnastuse juurde ja jätma arvestamata eelpool meie poolt väljapakutud eelnõu punkti 2 uue sõnastuse.

Nagu ka VTK tagasisidestamisel, siis ka nüüd soovime juhtida tähelepanu Euroopa sotsiaalharta Digesta selgitustele artikli 2 punkti 1 kohta, kus on öeldud järgmist: „Kui kogu töönädala kestus (tavaline tööaeg pluss ületunnid) tundides on kuni 60 töötundi nädalas või üle 60 töötunni nädalas, siis see on ebamõistlik.“ Samuti rõhutatakse, et teatavate töötajate kategooriate välistamine seadusega ettenähtud kaitsest ebamõistliku tööaja vastu on vastuolus hartaga ning et meremeeste õigus mõistlikule iganädalasele tööajale peab olema tagatud seadusega. Seetõttu leiame jätkuvalt, et MTööS-is kavandatav regulatsioon – maksimaalne iganädalane tööaeg 65 tundi 7-päevasel ajavahemikul ning samuti 271 töötundi 30-päevasel ajavahemikul ei ole kooskõlas kehtivate tõlgendustega Euroopa sotsiaalharta artikli 2 lõike 1 kohta.

Euroopa Sotsiaalõiguste Komitee, kellel on ainuõigus Euroopa sotsiaalhartat õiguslikult tõlgendada, on tõlgendanud harta artikli 2 lõikes 1 kasutatud „vastuvõetavat igapäevast ja -nädalast tööaega“ ning on oma 2005. aasta järeldustes Eesti meremeeste töötundide kohta märkinud: „Äärmiselt pikad tunnid, näiteks 16 tundi 24-tunnise ajavahemiku jooksul või teatud tingimustel üle 60 tunni nädalas, ei ole mõistlikud ega ühildu seetõttu hartaga.“ Seega, kuni Euroopa Sotsiaalõiguste Komitee ei ole ametlikult muutnud enda seisukohta, tuleb pidada töötamist üle 60 tunni nädalas jätkuvalt Euroopa sotsiaalhartaga vastuolus olevaks. See võib tähendada, et Eesti peab tulevikus hakkama aru andma Euroopa sotsiaalharta mittevastavuse küsimuses. Kui Kliimaministeeriumil ja merendusvaldkonna partneritel on soov eelnevale vaatamata antud muudatusega edasi liikuda, peab olema Kliimaministeeriumil valmisolek neid muudatusi Euroopa Sotsiaalõiguste Komiteele põhjendada ja Euroopa sotsiaalharta regulaarse aruandluse raames täiendavalt selgitada.
	Mittearvestatud, selgitame.
Olemas on uus tõlgendus Euroopa sotsiaalhartast: https://rm.coe.int/conclusions-2025-estonia-en/48802a3b5f

Leheküljel 3 on märgitud järgmist: The Committee notes that, in order to be in conformity with the Charter, maritime workers may be permitted to work a maximum of 14 hours in any individual 24-hour period and 72 hours in any individual seven-day period. The maximum reference period allowed is one year.

Adequate rest periods have to be provided. Records of maritime workers' working hours shall be maintained by employers to allow supervision by the competent authorities of the working time limits (Conclusions 2025, Statement of Interpretation on Article 2§1 on working time of maritime workers).

Eeltoodust tulenevalt on Euroopa sotsiaalhartaga kooskõlas olukord, kus laevapere liige töötab keskmiselt 72 tundi nädalas ja 14 tundi ööpäeva jooksul maksimaalselt aastase perioodi jooksul.


	4. Kordame VTK kooskõlastamisel esitatud küsimust: Miks on 271 tunni arvestamise aluseks just 30-päevane periood, mitte näiteks kalendrikuu või muu periood? Millised on selle lahenduse sisulised põhjendused? VTK-s viidati Soome meretöö kollektiivlepingule, mille kohaselt meremees teeb 30 päeva jooksul 103 tundi ületunnitööd ja meremehele makstakse selle eest ületunnitöötasu. Palun esitage eelnõu seletuskirjas sisulised põhjendused eelviidatud küsimustele.
	Arvestatud.
30-päevasest perioodist on eelnõus loobutud vastavalt tööturu poolte kokkuleppele.

	5. Eelnõu sõnastusest järeldub, et 271 tunni nõuet tuleb täita mistahes 30-päevases ajavahemikus arvestusperioodi jooksul. See tähendab, et näiteks peab see nõue olema täidetud nii kuu esimesest päevast 30-päevast perioodi arvestades kui ka näiteks kuu keskpaigast 30-päevast perioodi arvestades. Palume see selgitus ka eelnõu seletuskirja lisada.
	Arvestatud.
Eelnõus on 30-päevasest perioodist loobutud.

	6. MTööS-i §-i 40 kavandatavast uuest lõikest 2 tuleneb, et reeder ja laevapere liige võivad erandina töölepingu seaduse § 46 lõikes 1 sätestatust leppida kokku pikemas tööajas, mis ei ületa 65 tundi seitsmepäevasel ajavahemikul või 271 tundi 30-päevasel ajavahemikul eeldusel, et see kokkulepe ei kahjusta töötaja tervist ja ohutust. Seletuskirjas ei ole selgitust selle kohta, kuidas tagatakse nõude „ei kahjusta töötaja tervist ja ohutust“ täitmine praktikas. Kes seda kontrollib? Kuidas seda kontrollitakse? Kes teeb otsuse selle kohta, kas konkreetne töötundide arv kahjustab laevapere liikme tervist või mitte? Palume eelnõu seletuskirja nendes küsimustes täiendada.
	Arvestatud.
Kavandatavat MTööS § 40 lg 2 on muudetud ning loobutud on tööaja eraldi reguleerimisest ning subjektiivsest töötaja tervise kontrollist.

	7. Lisaks lähtudes MTööS-i kehtivast sõnastusest palume seaduse ühtse sõnastuse huvides kasutada nii eelnõus kui ka eelnõu seletuskirjas sõna „töötaja“ asemel „laevapere liige“ ja sõna „tööandja“ asemel „reeder“.
	Arvestatud. Eelnõud ja seletuskirja parandatud.

	8.Eelnõu punkt 2, MTööS-i § 40 täiendamine lõikega 3

Eelnõu seletuskirjas ei ole selgitust selle kohta, kuidas tagatakse nõude „ei kahjusta
töötaja tervist ja ohutust“ täitmine. Kes seda kontrollib? Kuidas seda kontrollitakse? Kes teeb otsuse selle kohta, kas konkreetne töötundide arv kahjustab laevapere liikme tervist või mitte? Palume eelnõu seletuskirja nendes küsimustes täiendada.
	Arvestatud.
Eelnõud on muudetud ning eemaldatud viidatav nõue.

	Eelnõu seletuskirjas selgitate, et avameretööstuse töö puhul pakkus tööaja erandi välja Eesti Laevaomanike Liit VTK arutelu käigus ning et selle erandi loomist põhjendab töö iseloom, lepingute pikkus ja rahvusvaheline praktika. Samuti lisate, et meretöölepingud avameretööstuse töödel on tähtajalised ning nende kestus ulatub kahest nädalast paari kuuni, mistõttu ei teki pikaajalist suurt töökoormust. Peale selle viitate Saksa õigusele, mille kohaselt ei tohi avameretööstuse töödeks kasutataval laeval töötamisel tööaeg ööpäevas ületada 12 tundi ja nädalas 84 tundi (tegemist ongi sisuliselt Saksa õigusest vastava tööaja erandi ülevõtmisega). Kõnealuse muudatuse ühe põhjendusena viitate töö iseloomule, kuid seletuskirjast ei selgu, kuidas töö iseloom põhjendab selle tööaja piirangu erandi kehtestamist avameretööstuses kasutatavatel laevadel töötavatele laevapere liikmetele. Millistel kaalutlustel/sisulistel põhjendustel Eesti Laevaomanike Liit antud tööaja erandi kehtestamise sellises spetsiifilises valdkonnas välja pakkus? Millised on paar elulist näited praktikast, mis illustreerivad tänast olukorda ja eelnõuga lahendatavat murekohta? Palume eelnõu seletuskirja vastavalt täiendada.
	Arvestatud. 
Eelnõud on muudetud ning eemaldatud avameretööstuse töödeks kasutavate laevade erand.

	9. Eelnõu punkt 3, MTööS-i täiendamine §-ga 411
Eelnõu seletuskirjas olete eelnõu punkti 2 selgitamisel märkinud: „Avameretööstuse töö tööaja erandi pakkus välja Eesti Laevaomanike Liit (tööandjate esindaja) VTK arutelu käigus. […] Eesti Meremeeste Sõltumatu Ametiühing (töötajate esindaja) oli pakkumisega nõus, kui avameretööstuse töö puhul muudetakse ületunnitööd reguleerivaid sätteid (täpsemalt eelnõu punkti 3 selgituse juures).“
Samal ajal eelnõu punkti 3 selgitamisel märgite: „Muudatusettepaneku avameretööstuse töödeks kasutatavatel laevadel tööaja piirangu suurendamiseks tegi töötajate esindaja Eesti Meremeeste Sõltumatu Ametiühing.“

Palun vaadake need teksti osad seletuskirjas üle ja kõrvaldage vastuolu. Ilmselt on eelnõu punkti 3 selgitustes mõeldud, et EMSA pakkus välja, et avameretööstuse töödeks kasutatavatel laevadel tööaja piirangut ületav ületunnitöö hüvitatakse laevapere liikmele esmajärjekorras rahas erinevalt TLS § 44 lõikes 6 sätestatust, mille järgi peab tööandja ületunnitöö korral andma eelkõige töötajale vaba aega võrdses ulatuses ületunnitööga.
	Arvestatud. 
Seletuskiri parandatud ja viited avameretööstuse tööle eemaldatud.

	10. Ettepanek täiendada eelnõu punktiga 4

Teeme ettepaneku kaaluda meretöö seadusesse erisuse lisamist meremeeste tööõnnetuste definitsiooni kohta, mis erineks kehtivast tööõnnetuse definitsioonist töötervishoiu ja tööohutuse seaduse (TTOS) mõttes ja võtaks arvesse meretöö eripära. Ettepaneku on MKM-ile varasemalt teinud EMSA.

Kehtivas õiguses sätestab TTOS-i § 22 lõige 1, et tööõnnetus on töötaja tervisekahjustus või surm, mis toimus tööandja antud tööülesannet täites või muul tema loal tehtaval tööl, tööaja hulka arvataval vaheajal või muul tööandja huvides tegutsemise ajal. Tööõnnetusena ei käsitata tervisekahjustust või surma, mis toimus loetletud juhtudel, kuid mis ei ole põhjuslikus seoses töötaja töö või töökeskkonnaga.

EMSA on oma varasemas pöördumises välja toonud, et MTööS-i § 4 lg 1 ja § 16 lg 1 sätete kohaselt on laevapere liikme töökohaks (sh töökeskkonnaks) laev. Kui laevapere liikmel on laeval töötades puhkeaeg ja ta viibib sellel ajal laeval, siis see ei ole tavapärane vaba aeg, mida ta saaks täielikult enda äranägemise kohaselt kasutada. Laevapere liige ei saa vahepeal oma puhkeajaks laevalt lahkuda, vaid viibib puhkeajal tulenevalt meretöö eripärast jätkuvalt laeval, sh töötajale ettenähtud ruumides, ehk laevapere liige ei muutu reisijaks oma tööst vabal ajal (puhkeajal). Ta on jätkuvalt kohustatud alluma töökorralduse reeglitele, konkreetses laevas laevaperele kehtestatud korrale ning alluma meresõiduohutuse seaduse (MSOS) ja MTööS alusel laevapere liikmele ette nähtud piirangutele ja kapteni korraldustele. Seega on laevapere liige laeval viibides seotud laeva töökeskkonnaga. Laevapere liige saaks seotusest töökeskkonnaga või tööga lahti juhul, kui laevapere liige muutuks oma puhkeajal reisijaks ning tema töösuhtest tulenevad kohustused peatuksid tema puhkeajal. Praktikas ei ole see merel viibides võimalik. Seoses teenistusega laeval viibides on laevapere liige kogu aeg tööandja vastutusalas.

Kehtiva õiguse kohaselt, kui laevapere liikmega juhtub õnnetus sel ajal, kui tal on puhkeaeg (nt tormi ajal kajutis kukub või laevatekil libiseb) ja ta saab vigastada, siis ei ole see tööõnnetus TTOS-i § 22 mõttes. TTOS-i §-st 22 tulenevalt on küll põhjuslik seos tööandja töökeskkonnaga olemas, kuid hetkel on TTOS-i kohaldamisalast välistatud olukorrad, kus tööõnnetus juhtub töökeskkonnas, kuid ajal, mil töötaja ei täitnud töö ülesandeid ehk viibis tööaja hulka mittearvataval vaheajal näiteks puhkuse või puhkeaja ajal töökeskkonnas. Arvestades laeva ja meretöö eripära, ei ole selline lähenemine otstarbekas ega mõistlik. Eeltoodust tulenevalt, arvestades EMSA varasemat ettepanekut, teeme ettepaneku sätestada MTööS-is, et tööõnnetuseks loetakse lisaks TTOS-is sätestatule ka laevapere liikmega juhtunud õnnetust, mis on põhjuslikus seoses töökeskkonnaga, kuid mis juhtus tööst vaba ajal (nt puhkeajal). Tööõnnetuse definitsiooni erisus võiks olla sätestatud näiteks MTööS-i § 37 lõikena 2, §-s 391 või mõnes muus Teie äranägemisel sobivas kohas.
	Mittearvestatud.
Ettepanek arutati läbi 05.05.2026 toimunud tööturu poolte vahelisel kohtumisel, kus jõuti järeldusele, et antud ettepanek jääb käesoleva eelnõu eesmärgist välja. Ettepaneku võib uuesti teha tulevikus, kui MTööS-i järgmisel korral muudetakse.

	Regionaal- ja Põllumajandusministeerium
	

	1. Meretöö seaduse ja teiste seaduste muutmise seaduse eelnõu väljatöötamiskavatsuse kooskõlastamise käigus esitasime ettepaneku, et üle 24 meetri pikkuse kalalaeva puhul tuleks tööaja piirangu asemel lähtuda ILO Kalandustöö konventsiooni põhimõtetest ning reguleerida vaid minimaalset puhkeaega. Kalandustöö konventsioonis sätestatud puhkeaja normid erinevad Meretöö konventsioonist ning ei eelda ületunnitöö käsitlemist või fikseeritud 40-tunnise tööaja ületamise hüvitamist.
	Arvestatud.
Eelnõu ja seletuskirja parandatud.

	2. Seletuskirja osa, regionaalsete mõjude kirjeldus (lk 9), vajaks veidi täpsustamist mõistete osas: a) sotsiaal- ja käitumisteaduste võtmes „riik“ ei ole subjekt/sihtrühm – suures pildis on „ühiskond“, täpsemalt erinevate linna-, maa- ja/või rannapiirkondade (sh saarte) inimesed/ettevõtted; b) seega, kui laevad, sadamad ja laevameeskonnad (sihtrühmad) on seotud eri piirkondadega, siis võiks selle eelnõu sotsiaalsete, majanduslike jm mõjude territoriaalse/regionaalse jaotuse Eesti piires selgemalt esile tuua.
	Arvestatud.
Seletuskirja parandatud.


	Eesti Kaugpüüdjate Liit
	

	1. Ettepanek muutmiseks: Uues sõnastuses MTööS § 40 (3): Rahvusvahelise konventsiooni inimelude ohutusest merel 15. peatükis sätestatud avameretööstuse tööks kasutataval laeval (edaspidi avameretööstuse tööks kasutatav laev) töötamisel võivad tööandja ja töötaja kokku leppida töölepingu seaduse § 46 lõikes 1 sätestatust pikemas tööajas, kui tööaeg kokku ei ületa 12 tundi 24-tunnise ja 84 tundi seitsmepäevase ajavahemiku kohta käesoleva paragrahvi lõikes 1 sätestatud arvestusperioodi jooksul ja kokkulepe ei kahjusta töötaja tervist ja ohutust.
Uus MTööS § 40 (4): Üle 24 meetri pikkusel kalalaeval töötamisele ei kohaldata töölepingu seaduses sätestatud töö- ja puhkeaja piiranguid.
	Arvestatud osaliselt.
Eelnõu on parandatud vastavalt Eesti Kaugpüüdjate Liiduga toimunud kohtumistele ja kirjavahetustele. Sätte sõnastust on täpsustatud.

	2. Alternatiivne uus MTööS § 40 (4): Üle 24 meetri pikkusel kalalaeval töötamisele ei kohaldata töölepingu seaduses sätestatud töö- ja puhkeaja piiranguid. Laevapere liikme töö- ja puhkeajale kohaldatakse vaid käesoleva seaduse §-des 48 ja 49 toodut selliselt, et laevapere liikme maksimaalne täistööaega on kogu käesolevas seaduses reguleeritud igapäevast ning iganädalast puhkeaega ületav aeg.

	Mittearvestatud.
Eelnõu johtub Eesti Kaugpüüdjate Liidu ettepanekust 1.

	3.Uues sõnastuses § 411: Avameretööstuse tööks kasutataval laeval töötamisel hüvitab tööandja töötajale ületunnitöö rahas, kui ei ole kokku lepitud ületunnitöö hüvitamises vaba aja andmisega. Ületunnitöö hüvitamisel rahas rakendatakse töölepingu seaduse § 44 lõikes 7 sätestatut.

	Arvestatud.
Eelnõu on parandatud ning eemaldatud sätte kehtivus üle 24 meetri pikkustele kalalaevadele.

	4. KPL teeb käesolevaga ettepaneku täiendada EN-d ka MTööS-s sätestatud nõuete täitmisega seonduva järelevalvemenetluse korraldusega. See täiendusettepanek aitab koheselt kokku hoida valitsuskulusid ning muudab riiklikku järelevalvet efektiivsemaks.

MTööS § 73 (1) kohaselt teostab TI riiklikku ja haldusjärelevalvet muuhulgas MTööS §-s 40 (töö tegemise aja piirangu erisus) ja 48-50 (igapäevane ja iganädalane puhkeaeg ning töö- ja puhkeaja arvestus) sätestatud nõuete täitmise üle. Nimetatud järelevalve käigus peaks TI kontrollima, kas laevapereliikmete osas on järgitud MTööS-s sätestatud töö-ja puhkeaja nõudeid, sh kas vastavad kokkulepped on meretöölepingutes nimetatud regulatsiooniga kooskõlas.

MTööS § 73 (2) kohaselt teostab Terviseamet riiklikku järelevalvet MTööS regulatsiooni osas, mis seondub laevapereliikmete toitlustamisega ning majutamisega.

MTööS § 73 (3) kohaselt teostab TA riiklikku järelevalvet seonduvalt laeval meditsiiniabi korraldamisega (MTööS § 32 (2)); kutsehaigestumise ja tööõnnetusega seonduva tagatisega (MTööS § 391); laevapereliikme kojusõidu ja hülgamise tagatisega (MTööS § 59 ja § 611). Seejuures peab TA järelevalvemenetluses lähtuma MSOS regulatsioonist.

MTööS § 73 (4) kohaselt teevad TI, Terviseamet ja TA laevade kontrollimisel koostööd, sealhulgas vahetavad omavahel teavet. Praktikas seda siiski ei tehta. TI on nii järelevalve käigus kui ka kohtumenetlustes kinnitanud, et TA-ga koostööd ei tehta ning TI-l ei ole teavet TA tegevuse osas. Eelnevas tugineb KPL Reyktal grupi ettevõtetega seonduvale pooleliolevale kohtuvaidlusele TI-ga.

MSOS § 1113 (1) sätestab järgmist: Eesti laevakinnistusraamatusse või laevapereta prahitud laevade registrisse kantud laeval peab olema meretöö seaduse ja Rahvusvahelise Tööorganisatsiooni meretöö konventsiooni või Rahvusvahelise Tööorganisatsiooni kalandustöö konventsiooni kohane laevapere liikme töö- ja elamistingimuste nõuetele vastavust tõendav tunnistus järgmiselt: MSOS § 1113 (3) sätestab järgmist: Laeva kohta väljastab meretöötunnistuse või kalandustöötunnistuse reederi taotluse alusel Transpordiamet pärast laevapere liikme töö- ja elamistingimuste ülevaatuse (edaspidi käesolevas peatükis ülevaatus) edukat läbimist.

TA poolt teostatava ülevaatuse eesmärk on tagada, et laevapereliikme töö-ja elamistingimused laeval vastavad MTööS, MLC ning Kalandustöö konventsiooni nõuetele (MSOS § 1114 (1)). Seega võrreldes TI ja Terviseameti poolt teostatava riikliku ja haldusjärelevalvega, mille teostamisel lähtuvad TI ja Terviseamet vaid MTööS ning praegu TI ka TLS regulatsioonist, on TA ülevaatuse õiguslik raamistik laiem ning kohasem, kuivõrd hõlmab endas ka MLC ja Kalandustöö konventsiooni.

MSOS § 1114 (4) sätestab selle, mida TA ülevaatuse tegemisel kontrollib: 1) laevapere liikme vanus; 2) laevapere liikme tervisetõend; 3) laevapere liikme kvalifikatsioon; 4) meretööleping, sealhulgas töötasu maksmise tingimused; 5) töö- ja puhkeaeg; 6) rahaline tagatis laevapere liikme kojusõidu korraldamise ja hülgamise kulude hüvitamiseks, välja arvatud käesoleva seaduse § 1113 lõike 1 punktis 2 sätestatud kalalaeva ülevaatusel; 61) meretöö seaduse §-s 391 nimetatud nõuete hüvitamisega seotud tagatis, välja arvatud käesoleva seaduse § 1113 lõike 1 punktis 2 sätestatud kalalaeva ülevaatusel; 7) töövahendusbüroode kasutamine; 8) laeva mehitustase; 9) majutustingimused ja puhkevõimalused laeval; 10) toitlustamine laeval; 11) meditsiiniabi laeval.

Nagu ülal toodud, siis MSOS regulatsiooni kohaselt väljastab TA asjakohase tunnistuse vaid juhul, kui ülevaatus on edukalt läbitud. Ülevaatuse edukas läbimine tähendab muuhulgas seda, et kõik ülal loetletud dokumendid ning asjaolud vastavad MTööS, MLC ning Kalandustöö konventsiooni regulatsioonile.

Oluline on ka rõhutada, et MSOS kohustab TA-t konkreetse intervalliga teostama ülevaatust, vahepealset ülevaatust ja täisülevaatust (MSOS § 1114 (2)). Seevastu MTööS kohase TI ja Terviseameti järelevalve läbiviimine lähtub nimetatud haldusorganite suvast ning selle teostamise kohustust ega korduvust asjakohane regulatsioon otsesõnu ei sätesta.

Ülal toodust lähtuval on selge, et TI, Terviseamet ning TA dubleerivad haldusmenetluse lõppeesmärgi, so laevapereliikmete töötingimuste vastavus (ja seeläbi nende tervise ning ohutuse kindlustamine) asjakohasele regulatsioonile, osas üksteise tegevust. Seejuures ei ole sisulist vahet, et TI, Terviseameti ja TA poolt toimetatavat haldusmenetlust nimetatakse TI ja Terviseameti puhul riiklikuks ja haldusjärelevalveks ning TA puhul ülevaatuseks. Kõik need menetlused alluvad haldusõiguse regulatsioonile, mida haldusorganid teostavad menetlusi riigi nimel.

Praktikas on tekkinud olukord, kus TI ja TA on ülal kirjeldatud haldusmenetlustes laevapereliikmete meretöölepingute ning töö-j a puhkeaja nõuete järgimise osas jõudnud sama perioodi osas erinevatele seisukohtadele. TA poolt väljastatud kalandustöötunnistust omaval laeval töötavate laevapereliikmete osas on TI leidnud, et vaatamata kalandustöötunnistuse olemasolule, ei ole töö- ja puhkeaja nõudeid järgitud. Selliselt sekkub riik alusetult laevaomaniku ettevõtlusvabadusse ning loob õigusselgusetu olukorra. TA poolt teostatud ülevaatuse eduka läbimise järgselt võib ettevõtja olla kindel, et tegutseb õiguspäraselt. TI aga asub vastupidisele seisukohale.

EN täiendamisega on võimalik edaspidi selliseid olukordi vältida. Veel enam, EN täiendamisega ning järelevalvepädevuse regulatsiooni korrastamisega on võimalik riigil kulusid kokku hoida. Puudub igasugune põhjendus, et TI, Terviseamet ja TA peaksid sama asja osas teostama dubleerivaid menetlusi. Andes järelevalvepädevuse vaid TA-le, vabastab riik TI ja Terviseameti ressursse ning hoiab seeläbi kokku kulusid. Lisaks aitab selline regulatsiooni muudatus ära hoida mitme haldusorgani poolt samas valdkonnas ning menetlusesemega seonduvalt erinevate otsuste tegemist ja seeläbi õigusselgusetuse loomist.

KPL on seisukohal, et MTööS-s sätestatud nõuete täitmise osas tuleb järelevalvepädevus anda vaid TA-le. KPL selgitab, et MSOS-s reguleeritud tunnistuste väljastamiseks puudub TI-l ja ka Terviseametil vajalik kogemus ning oskus, st kogu järelevalvepädevust ei saa koondada TI või Terviseameti kätte. TA-l on need aga olemas. Ülal on juba selgitatud, et TA kontrollib tunnistuste väljastamisel kõike seda, mille osas MTööS § 73 (1) ja (2) kohaselt kuulub järelevalvepädevus ka TI-le ja Terviseametile. Seega ei ole vajalik TI ja Terviseameti poolt samase täiendava kontrolli teostamine. Seda enam, et TA teostab ülevaatuseid MSOS-st tulenevalt regulaarselt, vastupidiselt TI-le ja Terviseametile. Vähetähtis ei ole ka asjaolu, et TA ka tegelikult külastab laevu, sõltumata laeva asukohast. Seega omab TA arusaama ning tervikpilti laeval toimuvast ja TA ülevaatused on seega enam kooskõlas haldusmenetluses kehtiva uurimisprintsiibiga. TI aga näiteks teostab järelevalvemenetlust vaid dokumentide alusel ning enamjaolt kaughalduse teel, st TI ei külasta laevu ega oma seega ka vahetut teavet laeval toimuvast. KPL liikme AS Reyktal 29-aastase tegevusaja jooksul ei ole näiteks TI kordagi külastanud viimasele kuuluvaid või viimase poolt opereeritavaid laevu. Ometi on just TI teinud AS-le Reyktal järelevalve käigus etteheiteid töö-ja puhkeaja nõuete järgimisel, kuigi TA ei ole minetusi leidnud ning on laevadele väljastanud asjakohased tunnistused.

Ülal esitatust lähtuvalt teeb KPL ettepaneku EN menetlemise käigus tunnistada kehtetuks MTööS § 73 (1) ning (2) ning koondada kogu järelevalvepädevus Transpordiametisse. Eelnevast lähtuvalt ning võttes arvesse all pakutud MTööS § 73 (3) uut sõnastust, tuleb sisu kaotamise tõttu kehtetuks tunnistada ka MTööS § 73 (4) ja (5).

MTööS § 73 (3) uus sõnastus: Riiklikku ja haldusjärelevalvet käesoleva seaduse §-des 9–12, § 22 punktides 2–4, § 26, § 28 lõike 2, § 29 lõigete 1 ja 2, §-des 30, 40, 42–45 ja 48–50, § 62 lõigetes 1–3, § 691 lõikes 1, § 70 lõikes 2, § 72 lõikes 1 ning §-des 721–726 , käesoleva seaduse § 32 lõike 2 alusel kehtestatud ning § 55 lõigetes 1–4 ning §-des 391, 59 ja 611 sätestatud nõuete täitmise üle teostab Transpordiamet meresõiduohutuse seaduses sätestatud tingimustel ja korras. Transpordiamet võib käesolevas seaduses sätestatud riikliku järelevalve tegemiseks kohaldada korrakaitseseaduse §-des 30–32 ja 49–51 sätestatud riikliku järelevalve erimeetmeid.

Ettepanekus on TA järelevalvepädevuse osas koondatud kõik MTööS §-s 73 tehtud siseviited. Seega ei kitsendaks esitatud ettepanek järelevalvemenetluse sisu, vaid järelevalve oleks koondatud ühe haldusorgani kätte, kes nii kui nii oma tegevuses TI ja Terviseameti poolt kontrollitavat juba kontrollib.

	Mittearvestatud.
Teemat arutati 05.05.2026 toimunud kohtumisel. Kohtumisel jõuti järeldusele, et ettepanek vajab sügavamat õigus- ja majandusanalüüsi, mida käesoleva eelnõu raames ei ole otstarbeline teha.

	Eesti Laevaomanike Liit
	

	1. Leiame, et eelnõus kavandatud lahendused ei ole praegusel kujul täiel määral kooskõlas väljakujunenud ja rakendatavate praktikatega meretöö reguleerimisel. Meretöö seadus on oma olemuselt eriseadus, mille eesmärk on reguleerida meretöö eripärasid iseseisvalt ning kooskõlas rahvusvaheliste konventsioonidega, eelkõige ILO meretöö konventsiooni ja kalandustöö konventsiooniga. Praktika näitab, et kalalaevadel töötamine ning avamerel tegutsevatel tööstus‑ ja teeninduslaevadel tehtav meretöö on küll erineva sisuga, kuid oma töökorralduslike ja sotsiaalsete eripärade poolest võrreldav ka reisi‑ ja kaubalaevadel tehtava tööga. Kõiki neid meretöö vorme iseloomustab pikaajaline viibimine merel, sektorile omane töö‑ ja puhkeaja korraldus ning töö tegemine keskkonnas, mis erineb oluliselt maismaal toimuvast töösuhtest. Seetõttu vajab kogu merendussektor tervikuna selget ja terviklikku, meretöö eripärasid arvestavat regulatsiooni, mis eristuks töölepingu seaduse üldisest käsitlusest ning võimaldaks meretöö seadusel toimida iseseisva ja sidusa eriseadusena kooskõlas rahvusvaheliste konventsioonide ja praktikatega. Just selline lähenemine võimaldab paindlikumalt ja täpsemalt arvestada meretöö iseloomu ning on oluline ka rahvusvahelises konkurentsis, mõjutades otseselt Eesti kui lipuriigi usaldusväärsust ja atraktiivsust. Kahe erineva seaduse samaaegne rakendamine meretöö puhul on teiste riikide laevaomanike jaoks sageli raskesti mõistetav ning vähendab Eesti lipu konkurentsivõimet.
	Arvestatud osaliselt.
Seaduseelnõuga seome lahti meretöölepingute puhul. tööajapiirangu TLS-st. Vastava ettepaneku on tööturu pooled läbirääkinud ning heaks kiitnud.


	2. Samuti peame otstarbekaks arvestada poolelioleva ja eelseisva kohtupraktikaga kalalaevadel töötamist puudutavas vaidluses. Riigikohtu lahendil võib olla oluline mõju meretöö seaduse tõlgendamisele ning seaduse muutmine enne kohtupraktika selgumist võib suurendada õigusliku ebakindluse riski.
	Arvestatud.
Eelnõud on muudetud ja lisatud erand kalalaevadel töötamise tööajapiiri kohta.


	3. Nagu oleme 10.02.2026 toimunud kohtumisel Kliimaministeeriumis välja toonud, tuleks terviklikult üle vaadata ka järelevalve korraldus meretöö seaduse ning meretöö ja kalandustöö konventsioonide nõuete täitmise üle. Praktika näitab, et just järelevalve ja selle tõlgenduslikud alused mängivad määravat rolli selles, kuidas meretöö regulatsioon tegelikult toimib. Peame oluliseks, et seaduse sisuliste muudatustega paralleelselt vaadataks üle ka järelevalveasutuste pädevused, juhised ja rakenduspraktika, et tagada seaduse ühtne ja ennustatav kohaldamine.
	Mittearvestatud.
Teemat arutati 05.05.2026 toimunud kohtumisel. Kohtumisel jõuti järeldusele, et ettepanek vajab sügavamat õigus- ja majandusanalüüsi, mida käesoleva eelnõu raames ei ole otstarbeline teha.

	Eesti Meremeeste Sõltumatu Ametiühing
	

	19.01.2026.a.meile kooskõlastamiseks esitatud meretöö seaduse muutmise seaduse eelnõu lg.2 nii sõnastus kui ka mõte on hoopis teistsugune ja sisult sotsiaalpartnerite kokkuleppest oluliselt erinev regulatsioon : 
„(2) Tööandja ja töötaja võivad leppida kokku töölepingu seaduse § 46 lõikes 1 sätestatust pikemas tööajas, kui tööaeg kokku ei ületa 65 tundi seitsmepäevasel või 271 tundi 30-päevasel ajavahemikul käesoleva paragrahvi lõikes 1 sätestatud arvestusperioodi jooksul ja kokkulepe ei kahjusta töötaja tervist ja ohutust.”
Seega meile esitatud eelnõu ei vasta lg.2 osas (ehk meretöö seadus  § 40 lg.2 sõnastuse osas)  sotsiaalpartnerite kokkuleppele. Samuti ei vasta see rahvusvahelisele mereõigusele ega merel töötamise tavadele. 
Eesti Meremeeste Sõltumatu Ametiühing rõhutab, et mitte üheski Euroopa riigis ei ole kasutusel ega saagi olla kasutusel meremeeste põhitööaja ehk meretöölepingus kokku lepitud täistööaja normi osas regulatsiooni, mis sätestab võimaluse leppida kokku üle 48 tunnises töönädalas ja 271 tunnises täistööaja kuunormis, sest see oleks vastuolus Euroopa Sotsiaalhartaga ja ka MLC ehk ILO meretöö konventsiooni vastava regulatsiooniga.

Sellist merel töötamise regulatsiooni, nagu eelnõu lg 2 sisaldab, ei saa Eesti riik  seadustada kuna me oleme ühinenud ja ratifitseerinud ILO 2006.a. Meretöö konventsiooni, mille koodeksi reegel ehk standard 2.3 sätestab alljärgmist :
“ Standard A2.3. Töö- ja puhkeaeg 
p. 3. Iga liige kinnitab, et meremehe tavaline tööajanorm põhineb nagu teistelgi töötajatel kaheksatunnisel tööpäeval ühe puhkepäevaga nädalas ja vabade riigipühadega. See ei takista liikmel vastu võtta korda selliste kollektiivlepingute kinnitamiseks või registreerimiseks, millega määratakse meremeeste tavaline tööaeg nimetatud normist soodsamatel alustel.”

Vastavuses Meretöö konventsiooniga on tööaja regulatsioon määratletud ka EÜ direktiivi 1999/63 EÜ klauslis 4, mis sätestab, et „Meremehe tavaline tööajanorm põhineb üldjuhul kaheksatunnisel tööpäeval ühe puhkepäevaga nädala kohta ja vabade riigipühadega, ilma et eelöeldu piiraks klausli 5 kohaldamist. Liikmesriikidel võib olla menetlus selliste kollektiivlepingute lubamiseks või registreerimiseks, millega määratakse meremeeste tavaline tööaeg vähem soodsal alusel kui kõnealune norm“. Seega ei võimalda ka EÜ direktiiv kehtestada 65 tunnist töönädalat või ammugi mitte 271 tunnist tööaega kalendrikuus.

Seega on 19.01.2026 esitatud 16.12.2025 seaduseelnõus (ja selle seletuskirjas) eksitud nii sotsiaalpartnerite kokkuleppe sisu kirjeldavas osas kui ka merel töötamise puhul lubatud põhitööaja maksimaalse lubatud määra arvväärtuses. Merel töötamise puhul on ja peab jääma meretöölepingus kokku lepitavaks täistööaja määraks maksimaalselt 40 tundi nädalas. Viimane vastab ka rahvusvahelisele praktikale kõigis tunnustatud kollektiivlepingutes üle maailma ja mitte pelgalt Euroopas. Seletuskirjas toodud vastupidine argumentatsioon justkui 271 töötundi oleks tavapraktika, ei vasta tegelikkusele.

Eesti Meremeeste Sõltumatu Ametiühing on nõustunud meretöö seadust merel töötamise maksimaalse tööaja osas muutma, selles ka Eesti Laevaomanike Liidu kui tööandjate poolse sotsiaalpartneriga saavutanud konsensusliku kokkuleppe, ainult meremehe kokkuleppelise ületunnitöö osas ja seda ka juhul kui tegemist ei ole summeeritud tööajaga töötamisega.

Arvesse tuleb võtta ka asjaolu, et meile teadaolevalt ei kasutata mitte üheski mereriigis Eestiga sarnast summeeritud tööaja regulatsiooni, ,mis annab reederitele võimaluse väga paindlikuks tööaja korraldamiseks merel. See on oluline konkurentsieelis kuna annab võimaluse mitte arvestada ületunnitööd igakuiselt vaid koguni kas kuue kuulise tööperioodi järgselt või kui kollketiivlepinguga kokku lepitud siis isegi 12 kuulise perioodi jooksul. Rahvusvaheline tavapraktika sellist võimalust meretööga seonudvalt ette ei näe ja ületunnid ning tööaja norm on pelgalt kalendrikuu põhine. Eeltoodu tõttu puudub igasugune põhjendus summeeritud tööaja regulatsiooni puhul muuta iganädalast või ka kalendrikuu tööaja normi.

Nii seaduseelnõu koostajatel kui kõigil seadusloomes osalejatel tuleb aru saada, et põhi-ehk normtööaeg ehk täistööaeg ei ole samastatav merel töötamist võimaldava kogu tööajaga, millest rahvusvahelises praktikas kõik üle 40 töötunni nädalas on eraldi kokku lepitav ja eraldi tasustatav lisatöö ehk ületunnitöö.
Lisaks palume arvestada käesoleva kirja lisas esitatud eelnõu ja seletuskirja failides tehtud märkustega. 

Lõpetuseks teeme ettepaneku sõnastada meretöö seadus  § 40 lg.2, juhul kui jätkuvalt on soov seda meretöö seaduse  sätet muuta,  järgnevalt : “ Juhul kui summeerimata tööajaga töötajad töötavad täistööajaga on töötajal ja  tööandjal õigus kokku leppida kuni  103 h ületunnitööd 30 päevases ajavahemikus. Ületunnitöö hüvitatakse sellisel juhul rahas 1,5-kordses töötasu määras.“

	Arvestatud.
Eelnõud on muudetud tulenevalt Eesti Laevaomanike Liidu ja Eesti Meremeeste Sõltumatu Ametiühingu vaheliste kokkulepete tulemusest.

Selgitame, et kauba- ja reisilaevadel jääb täistööajaks 40 tundi nädalas ning seda ületav tööaeg loetakse ületunnitööks, mille tekkimises võib ette kokku leppida meretöölepingus.

	Tööinspektsioon
	

	1. Ebaselgus ja mitmeti mõistetavus seletuskirjas.

Eelnõu punktiga üks täiendatakse MTööS §-i 13 lõikega 4. Eelnõu kohaselt MTööS § 13 lõike 4 sõnastus on järgnev: Kollektiivlepinguga võib ette näha, et pooled võivad järjestikuseid tähtajalisi meretöölepinguid sõlmida või neid pikendada kolme aasta jooksul piiramatu arv kordi. Kui pooled sõlmivad pärast kolmeaastase perioodi lõppu kuue kuu jooksul uue tähtajalise meretöölepingu, loetakse töösuhe algusest peale tähtajatuks. 

MTööS eelnõu seletuskirja p 1.1. (lk 1, 5.lõik): Edaspidi on tööandjal võimalik sõlmida töötajatega tähtajalisi meretöölepinguid kolme aasta jooksul piiramatu arv kordi, kui tööturu osapooltel on sõlmitud kollektiivleping. 

MTööS eelnõu seletuskirja p 2 (lk 2 2.lõik): Muudatuse tulemusel oleks tööturu poolte kollektiivlepingu olemasolul võimalik sõlmida töötaja ja tööandja vahel kolmeaastase perioodi jooksul piiramatu arv kordi tähtajalisi töölepinguid. 

MTööS eelnõu seletuskirja p 1.1. (lk 1, 5.lõik) ja p 2 (lk 2 2.lõik) kohaselt võib aru saada, et MTööS §-i 13 lõikega 4 täiendamise eesmärk on lisada juurde rohkem paindlikust kui praegu kehtiv MTööS, sh § 13, seda võimaldab. Paindlikkust olukorras, kus tööturu osapooltel on juba eelnevalt sõlmitud kollektiivlepingud. Paindlikkust just 3 aasta jooksul võimaldada piiramatu arv kordi sõlmida tähtajalisi töölepinguid ilma, et nad muutuksid 3 aasta sees tähtajatuks. 

Seletuskirja p 3 (Eelnõu sisu ja võrdlev analüüs; lk 4, 2.lõik): ...//võib töötajate ja tööandja (esindajate) vahelise kollektiivlepinguga kokku leppida, et meretöölepingu pooled võivad järjestikuseid tähtajalisi meretöölepinguid sõlmida või lepingut pikendada kolme aasta jooksul piiramatu arv kordi. //... 

Eelnõu p 1 ja seletuskirja p 3 (Eelnõu sisu ja võrdlev analüüs; lk 4, 2.lõik) kohaselt tekib just kollektiivlepinguga võimalus pooltel kokku leppida järjestikuste meretöölepingute sõlmimise ja pikendamise piiramatu arv kordi 3 aasta jooksul.

Siinkohal peame oluliseks pöörata tähelepanu seletuskirjas esinevale ebaselgusele ja mitmeti mõistetavusele. Ebaselgus ja mitmeti mõistetavus väljendus selles, et tekivad küsimused: 1. Kas sõlmitava kollektiivlepingusse võib kirja panna, et järjestikuseid tähtajalisi meretöölepinguid sõlmida ja neid pikendada võib piiramatu arv kordi kolme aasta jooksul? 2. Kas selleks, et pooltel tekiks õigus sõlmida järjestikuseid tähtajalisi meretöölepinguid ja neid pikendada piiramatu arv kordi kolme aasta jooksul, on vajalik eeltingimus: varasemalt sõlmitud kollektiivleping? 

Kokkuvõtvalt: Seletuskirja p 1.1. (lk 1, 5.lõik) ja p 2 (lk 2 2.lõik) räägivad ainult võimalusest sõlmida piiramatu arv kordi tähtajalisi töölepinguid juhul, kui eelnevalt on sõlmitud kollektiivleping, aga eelnõu p 1 ja seletuskirja p 3 2 (Eelnõu sisu ja võrdlev analüüs; lk 4, 2.lõik ) toob sisse ka võimaluse pikendada piiramatu arv kordi 3 aasta jooksul just kollektiivlepinguga. Seega MTööS eelnõu seletuskirja p 1.1. (lk 1, 5.lõik) ja p 2 (lk 2 2.lõik) ning eelnõu p 1 ja seletuskirja p 3 (Eelnõu sisu ja võrdlev analüüs; lk 4, 2.lõik) ei ole sõnastuse sisult omavahel kooskõlas.
	Selgitame.
Tegemist on VTK arutelude ja kooskõlastamise raames tekkinud ja MKM-i sõnastatud tööturu poolte kokkuleppega. Kokkuleppe kohaselt saaksid reeder ja laevapere liige kollektiivlepingu olemasolul piiramatu arv kordi tähtajalisi töölepinguid sõlmida. Tööturu pooled olid kaasamise käigus nõus uue sättega juhul, kui arvestusperiood oleks viie aasta asemel kolm. Kuna meretöölepingud on valdavalt tähtajalised, muutub reederi poolt paindlikkumaks meretöölepingute sõlmimine— ei pea rakendama ooteaega tähtajalise meretöölepingu pikendamise puhul. Laevapere liikme õiguste kaitseks (kindlama töösuhte tagamine) on lühendatud perioodi, kus tähtajalisi töölepinguid sõlmitakse. Juhul kui pärast kolme aastast perioodi sõlmitakse kuue kuu jooksul uus tähtajaline tööleping, muutub töösuhe algusest peale tähtajatuks (kindlus laevapere liikmele).

	2. Eelnõu punktiga üks täiendatakse MTööS §-i 13 lõikega 4. 

Siin peame oluliseks välja tuua, et juba kehtiv MTööS § 13 lg 1 annab tööturu osapooltele õiguse, mitte kohustuse, ja paindlikkuse sõlmida tähtajalise meretöölepingu kuni viieks aastaks. Jah, tuleb tõdeda, et õigus sõlmida meretöölepingut kuni viieks aastaks piiravad järgmiste tingimuste olemasolu: kui seda õigustavad töö ajutisest tähtajalisest iseloomust tulenevad mõjuvad põhjused, eelkõige kindlaksmääratud reis või reisid, töömahu ajutine suurenemine või navigatsiooniperiood. 

Eelnõu seletuskirja (lk 7 1.lõik) kohaselt meretöölepingud avameretööstuse töödel on tähtajalised ning nende kestus ulatub kahest nädalast paari kuuni. Siit tulenevalt tõuseb järgmine küsimus: Tööperioode kolme aasta sisse mahub väga palju. Seega, kas sellisel juhul on mõistlik seaduse tasandil panna perioodiks kolm aastat? Tööinspektsioon siinkohal on arvamusel, et seletuskirjas ei ole piisavalt kaalutletud põhjendusi kolme aastase perioodi kohta. Seega palume mõelda, kas on piisavalt kaalukad põhjendused seada perioodi pikkuseks kolm aastat. 

Eesti lipu all olevatel kaugsõidulaevadel töötamiseks on tähtajalistes meretöölepingus tihti mõjuva põhjusena välja toodud kindlaksmääratud reis või reisid. Sellisel juhul on vaja määrata ka sihtsadamasse saabumise aeg ja ühtlasi meretöölepingu lõpphetk (MTööS § 11 lg 2). Tuleb aga ette olukordi, kui sihtsadamat ja/või sadamasse saabumise aega ei ole võimalik eelnevalt kindlaks määrata. Praegu on võimalik jätta sellisel juhul sadamasse saabumise aeg ja meretöölepingu lõpphetk märkimata üksnes kalalaeval töötava laevapere liikme meretöölepingus (samas paragrahvi lg 3). Rahvusvahelises merepraktikas sõlmitakse aga sageli tähtajalised lepingud (näiteks neli kuud arvestusega, et see võib nihkuda üks kuu varasemaks või hilisemaks) ilma mõjuvaid põhjuseid välja toomata. 

Pöörame tähelepanu, et seadusandja peaks väga selgelt rõhutama, et tähtajalisi lepinguid ja nende pikendamise või järjestikuse sõlmimise võimalust ei tohi kasutada ilma mõjuva põhjuseta. Tähtajaliste lepingute sõlmimine ja/või nende pikendamine peab olema pigem erand mitte reegel ning lubatav ainult kui seda õigustavad töö ajutisest tähtajalisest iseloomust tulenevad mõjuvad põhjused, eelkõige töömahu ajutine suurenemine või hooajatöö tegemine.
	Selgitatud.
Vt ka eelmise punkti selgitust. Viieaastase perioodi jätmine oleks laevapere liiget koormavav kui eelnõus pakutud lahendus. Laevapere liiget kaitseb ka tingimus, et reeder peab sõlmima sätte rakendamiseks ametiühinguga kollektiivlepingu.

	3. Eelnõu punktiga 2 täiendatakse MTööS-i § 40 lõigetega 2 ja 3, millega muudetakse meretöölepingute puhul tööaja ülempiiri.

Lisatava lõikega 2 nähakse ette, et tööandja ja töötaja võivad leppida kokku töölepingu seaduse § 46 lõikes 1 sätestatust pikemas tööajas, kui tööaeg kokku ei ületa 65 tundi seitsmepäevasel või 271 tundi 30-päevasel ajavahemikul käesoleva paragrahvi lõikes 1 sätestatud arvestusperioodi jooksul ja kokkulepe ei kahjusta töötaja tervist ja ohutust.

Kui kehtiva seaduse kohaselt ei tohi tööaeg arvestusperioodil ületada keskmiselt 48 tundi seitsmepäevase ajavahemiku kohta, siis eelnõu kohaselt lisandub seitsmepäevase ajavahemiku jooksul võimalikule tööajale 17 tundi (kokku 65 tundi nädalas). Eelnõu seletuskirjas selgitatakse, et „muudatuse tulemusena tagab seadus siiski töötajate tervise ja ohutuse. MTööS-i § 49 lõige 1 näeb ette vähemalt 84 tundi puhkeaega nädalas ning § 48 vähemalt kümme tundi puhkeaega ööpäevas, mis ületab MLC-st tulenevaid rahvusvahelisi miinimumnõudeid. Oluline on, et selline meretööleping ei oleks töötajat ülemäära kahjustav.“

Juhime tähelepanu sellele, et muudatusettepaneku p-s 2 sidesõna „ja“ kasutamine ../ja kokkulepe ei kahjusta töötaja tervist ja ohutust/ tähendab, et peavad esinema mõlemad tingimused samaaegselt: 1) tööaeg kokku ei ületa 65 tundi seitsmepäevasel või 271 tundi 30-päevasel ajavahemikul käesoleva paragrahvi lõikes 1 sätestatud arvestusperioodi jooksul ning 2) kokkulepe ei kahjusta töötaja tervist ja ohutust.

Palume seletuskirja selles osas täpsustada. Palume eelnõu seletuskirjas selgitada, kas „kokkulepe ei kahjusta töötaja tervist ja ohutust“ nõude täitmiseks tuleb tööandjal hinnata töökeskkonna riskianalüüsi alusel seda, kas kokkulepitud tööaja kohaldamine võib kahjustada umbisikuliselt töötaja tervist ja ohutust ning mil määral võib ohustada ning milliseid ennetusmeetmeid rakendatakse umbisikuliselt töötaja tervise ja ohutuse vähendamiseks. Töökeskkonnas esinevaid ohutegureid ja töö laadi tuleb hinnata koostoimes pikema tööaja mõjude ja ohtudega. Või on mõeldud, et tööandjal on kohustus hinnata iga konkreetse töötaja puhul, et kas lisatava lõikega ette nähtud pikem tööaeg võib kahjustada just nimelt selle pikema tööaja mõjualasse jäävat töötajat.
Lisatava lõikega 3 luuakse tööaja ülempiiri erand avameretööstuse tööks kasutaval laeval ja üle 24 meetri pikkusel kalalaeval töötamise korral: nädalas võib töötada 12 tundi 24 tunni ja 84 tundi seitsme päeva jooksul.

Tööinspektsioon kui töö- ja puhkeaja tingimuste üle tegev järelevalveasutus peab siinkohal tõdema, et igasugune tööaja ülempiiri tõstmine ei parenda, vaid halvendab töötaja vaates olemasolevat olukorda.
	Arvestatud.
Eelnõu ja seletuskirja on muudetud. Eemaldatud on viide töötaja tervise ja ohutuse hindamisele.

	4. Eelnõu punktiga 3 MTööS-i täiendatakse §-ga 41 prim ehk luuakse ületunnitöö hüvitamise erisus.

Eelnõu ja seletuskirja kohaselt luuakse töölepingu seaduse (TLS) §-s 44 kehtestatud ületunnitöö hüvitamise üldreeglist erand ainult kahe olukorra osas: 1) avameretööstuse tööks kasutataval laeval ja 2) üle 24 meetri pikkusel kalalaeval töötamisel. Erandi kehtestamine sisuliselt tähendab TLS §-s 44 oleva reegli ümberpööramist ehk eelistada tuleb seaduse muudatuse kohaselt ületunnitöö hüvitamist rahas, mitte vaba aja andmist.

Tööinspektsioon rõhutab, et nii rahvusvahelisel tasandil kui ka siseriiklikult on töö- ja puhkeaja piirangud kehtestatud töötaja tervisekaitse eesmärgil. Tuginedes TLS § 44 selgitustele, et tööaja piirangu eesmärgist lähtuvalt tuleb asuda seisukohale, et eelkõige täidab piirangu tervisekaitse eesmärki ületunnitöö hüvitamine vaba aja andmisega ületunnitööga võrdses ulatuses (TLS § 44 lg 6). Tööaja piirangud on kehtestatud töötaja tervise ja ohutuse kaitseks ning piisav puhkeaeg on vajalik töövõime säilitamiseks ja tööjõu taastootmiseks. Seetõttu näebki TLS ette eelduse ületunnitöö hüvitamiseks vaba ajaga. Kui tööandja soovib ületunnitöö hüvitada rahas, tuleb tal see eraldi töötajaga kokku leppida.

Seega, ületunnitöö ei saa olla ette planeeritud, st selle tegemises ei saa abstraktselt kokku leppida. Ületunnitöö olemusest tulenevalt on tööandjal ja töötajal vaja ületunnitöö tegemises iga kord eraldi kokkulepe saavutada. Näiteks ei saa töötaja ja tööandja töölepingu sõlmimisel leppida kokku üldises klauslis, mille järgi teeb töötaja ületunnitööd vastavalt vajadusele, või ette kokku leppida, et töötaja tööaeg koos ületunnitööga on pidevalt 48 tundi seitsmepäevases ajavahemikus.

TLS § 44 lg 4 annab tööandjale õiguse (mitte kohustuse) töötajalt vastavalt hea usu põhimõttele nõuda ületunnitöö tegemist tööandja ettevõtte või tegevusega seotud ettenägematute asjaolude tõttu, eelkõige kahju tekkimise ärahoidmiseks.

Tööinspektsioon mõistab MTööS eelnõu p 3 seaduse muudatuse aluseks olevaid seletuskirjas kirjeldatud olukordi. Kuid Tööinspektsioon töö- ja puhkeaja tingimuste järelevalveasutusena ei poolda selliste reeglite seadmist, mis seavad kaalukausil tähtsamaks rahalise võimekuse ja ületöötamise suurenemise kui töötaja tervise kaitse, sh ohutu töötamise ja tervise taastumise.

Palume vaagida MTööS eelnõu punkti 3 tehtavat MTööS § 41 prim kehtestamise reaalselt vajadust ja põhjendatust. Mõelda, kas MTööS § 41 prim taotletav eesmärk ei ole juba kaetud TLS §-s 44 kehtestatud erinevate võimalustega.
	Selgitame.
Pikemal merereisil, kus laev ei pruugi sadamasse jõuda nädalaid ja ka avameretööstuses töötamisel veedab laevapere liige oma puhkeaja laevas. Paratamatult on laevas midagi vaja teha või aidata, mis tähendab, et laevapere liige ei kasutata oma puhkeaega sihtotstarbeliselt. Sama on tõdenud ka tööturu pooled, mistõttu oleme selle puhul muutnud ületunni töö hüvitamise põhimõtet.

Eelnõus on muudetud ületunnitöö kontseptsiooni, mis on ühtlustatud meretöölepingute puhul rahvusvahelise õiguse ja praktikaga. Vastavad selgitused on toodud seletuskirjas.

